Cinta Kolestrol

Cinta Kolestrol ialah filem komedi romantik Malaysia 2003 arahan Abdul Razak Mohaideen dan menampilkan Erra Fazira dan Yusry KRU sebagai pelakon utama. Sebanyak lebih dari RM200,000 telah diperuntukkan bagi kesan solekan khas yang di buat oleh Fido Film dari Sweden. Penutup filem ini menunjukkan kerja-kerja solekan khas untuk menghidupkan watak Fazira. Terdapat 79 pelakon pembantu yang disenaraikan dalam kredit akhir filem ini. Kos pembikinan filem ialah RM1.8 juta manakala hasil kutipan jualan tiket ialah sebanyak RM3.3 juta.

Sinopsis
Filem ini mengisahkan tentang satu perjanjian di antara keluarga Haji Zaini dengan keluarga Dato' Osman yang ingin menjodohkan kedua-dua anak mereka satu hari nanti. Perjanjian ini dilafazkan setelah satu kejadian berlaku ketika Fazira (anak Dato' Osman) dan Ahmad Yusry (anak Haji Zaini) masih kecil. Dua puluh tahun kemudian, kedua-dua mereka meningkat dewasa. Yusry kini jejaka tampan berpendidikan tinggi serta baru pulang ke tanah air. Manakala Fazira, membesar sebagai seorang gadis yang sangat gemuk, mempunyai personaliti yang kurang menarik serta ketinggalan dari segi perkembangan fesyen semasa. Konflik melanda apabila Yusry berasa tertekan akibat perjanjian lisan yang dilafazkan kedua-dua ibu bapa mereka suatu ketika dulu. Yusry menjadi lebih tertekan setelah mengetahui bahawa keadaan Fazira tidak seperti yang disangkakannya. Rupa paras sebenar Fazira terlalu jauh daripada imaginasinya yang langsung tidak menepati seleranya. Pada masa yang sama, Nadia muncul dan cuba menawan Yusry. Fazira pula tetap cuba mendekati Yusry, tetapi Yusry menolak cintanya. Fazira yang terlalu kecewa dengan Yusry telah menghilangkan diri sehinggalah pada suatu hari, muncul seorang gadis jelita. Yusry berusaha mendampingi gadis tersebut tetapi setiap kali itulah dia gagal. Sehinggalah pada suatu hari, dia menerima jemputan Dato' Osman. Adakah Yusry dan Fazira bakal disatukan seperti mana perjanjian yang pernah dilafazkan antara dua keluarga, dan siapakah gadis jelita yang cuba dipikat oleh Yusry?

 Pelakon 
 Erra Fazira sebagai Fazira & Erra (dua watak).
 Yusry KRU sebagai Ahmad Yusry
 Hafidzuddin Fazil sebagai Dato' Osman
 Abu Bakar Omar sebagai Haji Zaini
 Aleeza Kasim sebagai Nadia
 Farid Kamil sebagai Saiful
 Dynas Mokhtar sebagai Fatin
 Liza Zain sebagai Hajah Zaiton
 Aedy Ashraf sebagai Ahmad Yusry (kecil) 
 Fifi sebagai Fazira (kecil) 
 Wan Khatijah sebagai Doktor 
 Azman sebagai Mekanik 
 Bob Kuman sebagai Kawan Fazira
 Jue Aziz sebagai peserta rehearsal

 Anugerah dan pencalonan 
 Festival Filem Malaysia ke-17, 2004
 Anugerah Khas Juri - Filem Box-Office

Pautan luar


Kategori:Filem Malaysia tahun 2003
Kategori:Filem terbitan Metrowealth Movies Production
Kategori:Filem bahasa Melayu
Kategori:Filem arahan A. Razak Mohaideen